Oʻzbekiston Respublikasi fuqarolarining yashash joyi manzilini hamda ularga tegishli koʻchmas mulkda yashash joyi boʻyicha roʻyxatdan oʻtgan shaxslar toʻgʻrisidagi maʼlumotni tahrirlash boʻyicha davlat xizmatini koʻrsatishning maʼmuriy reglamentini tasdiqlash haqida
(resolution, 2026-01-30)

Oʻzbekiston Respublikasi Prezidentining “Ichki ishlar organlari tizimini raqamli transformatsiya qilish boʻyicha kompleks chora-tadbirlar toʻgʻrisida” 2025-yil 30-apreldagi PQ-155-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilarni nazarda tutuvchi Oʻzbekiston Respublikasi fuqarolarining yashash joyi manzilini hamda ularga tegishli koʻchmas mulkda yashash joyi boʻyicha roʻyxatdan oʻtgan shaxslar toʻgʻrisidagi maʼlumotni tahrirlash boʻyicha davlat xizmatini koʻrsatishning maʼmuriy reglamenti ilovaga muvofiq tasdiqlansin: fuqaroning yashash joyi manzili toʻgʻrisidagi notoʻgʻri maʼlumotni tahrirlash haqidagi murojaati asosida tahrirlangan qayd varagʻi berish; mulkdorning koʻchmas mulkida yashash joyi boʻyicha roʻyxatdan oʻtgan shaxs (shaxslar) toʻgʻrisidagi notoʻgʻri maʼlumotni tahrirlash haqidagi murojaati asosida koʻchmas mulk manzilida roʻyxatdan oʻtgan shaxs (shaxslar) haqida tahrirlangan maʼlumotnoma berish. 2. Belgilab qoʻyilsinki: ushbu qaror bilan tasdiqlangan maʼmuriy reglamentga muvofiq davlat xizmati ichki ishlar organlarining migratsiya va personallashtirish boʻlinmalari yoki davlat xizmatlari markazlari yoxud Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali koʻrsatiladi; 2026-yil 1-martdan boshlab Oʻzbekiston Respublikasi fuqarolari yashash joyi manzilini hamda ularga tegishli koʻchmas mulkda yashash joyi boʻyicha roʻyxatdan oʻtgan shaxs (shaxslar) toʻgʻrisidagi maʼlumotni tahrirlash uchun YIDXP orqali elektron murojaat qilish imkoniyati yaratiladi. 3. Oʻzbekiston Respublikasi Ichki ishlar vazirligi Raqamli texnologiyalar vazirligi hamda Adliya vazirligi bilan birgalikda ikki oy muddatda: “Manzil” avtomatlashtirilgan axborot tizimida ariza beruvchi mulkdorning oila aʼzosi (otasi, onasi, eri (xotini), farzandi, akasi, ukasi, opasi, singlisi yoki sobiq oila aʼzosi) yoxud begona ekanligi haqidagi maʼlumotni “FHDYning yagona elektron arxivi” axborot tizimida mavjud maʼlumotlar asosida aniqlash imkoniyatini yaratsin; Oʻzbekiston mahallalari uyushmasi bilan hamkorlikda hududiy mahalla fuqarolar yigʻinidan soʻrovnomada tahrirlash koʻrsatilgan manzilda fuqaro (fuqarolar) yashashi yoki yashamasligi haqidagi maʼlumotni “Raqamli mahalla” platformasidan “Elektron hukumat” tizimining Idoralararo integratsiyalashuv platformasi orqali olish imkoniyatini yaratsin; ushbu qarorga muvofiq davlat xizmatining YIDXP orqali koʻrsatilishini taʼminlasin hamda uning har bir bosqichida murojaatlarning koʻrib chiqilishini kuzatib borish tartibini joriy etsin. 4. Ushbu qarorning bajarilishini nazorat qilish Oʻzbekiston Respublikasi ichki ishlar vaziri A.A. Tashpulatov zimmasiga yuklansin. 1. Ushbu Reglament Oʻzbekiston Respublikasi fuqarolarining yashash joyi manzilini hamda ularga tegishli koʻchmas mulkida yashash joyi boʻyicha roʻyxatdan oʻtgan shaxslar toʻgʻrisidagi maʼlumotni tahrirlash boʻyicha davlat xizmatini (keyingi oʻrinlarda — davlat xizmati) koʻrsatish tartibini belgilaydi. 2. Ushbu Reglamentda quyidagi asosiy tushunchalardan foydalaniladi: ariza beruvchi — Oʻzbekiston Respublikasi fuqarolarining yashash joyi manzilini hamda mulkdorning koʻchmas mulkida yashash joyi boʻyicha roʻyxatdan oʻtgan shaxslar toʻgʻrisidagi maʼlumotni tahrirlash boʻyicha vakolatli organga murojaat etuvchi jismoniy va yuridik shaxs; vakolatli organ — Oʻzbekiston Respublikasi Ichki ishlar vazirligi huzuridagi Migratsiya va personallashtirish departamenti va uning hududiy boʻlinmalari; “Manzil” avtomatlashtirilgan axborot tizimi (keyingi oʻrinlarda — tizim) — shaxslarni yashash joyi boʻyicha roʻyxatdan oʻtkazish uchun moʻljallangan avtomatlashtirilgan axborot tizimi; maʼlumotni tahrirlash — tizimda fuqaroning yashash joyi manzili hamda mulkdorning koʻchmas mulkida yashash joyi boʻyicha roʻyxatdan oʻtgan shaxslar toʻgʻrisidagi notoʻgʻri maʼlumotlarni tahrirlash; mulkdor — qonuniy asosda egalik huquqini beruvchi turar joy egasi (egalari) yoki turar joyni tasarruf etish huquqiga ega boʻlgan shaxs; yashash joyi manzili — ariza beruvchining yashash joyi boʻyicha roʻyxatdan oʻtgan manzili. 3. Davlat xizmati ushbu Reglamentga 1-ilovaga muvofiq sxema asosida quyidagilar boʻyicha koʻrsatiladi: fuqaroning yashash joyi manzili toʻgʻrisidagi notoʻgʻri maʼlumotni tahrirlash boʻyicha murojaati asosida tizimda tahrirlangan qayd varagʻi berish; mulkdorning koʻchmas mulkida yashash joyi boʻyicha roʻyxatdan oʻtgan shaxs (shaxslar) toʻgʻrisidagi notoʻgʻri maʼlumotni tahrirlash boʻyicha murojaati asosida tizimda manzil boʻyicha roʻyxatdan oʻtganlar haqida tahrirlangan maʼlumotnoma berish. 4. Davlat xizmatini koʻrsatganlik uchun toʻlov undirilmaydi. 5. Ariza beruvchi soʻrovnoma berish uchun vakolatli organga yoki davlat xizmatlari markaziga shaxsan kelib murojaat etadi yoki Oʻzbekiston Respublikasi Yagona interaktiv davlat xizmatlari portalida (keyingi oʻrinlarda — YIDXP) davlat xizmatidan elektron shaklda foydalanish uchun roʻyxatdan oʻtadi. Soʻrovnoma YIDXP orqali dam olish va bayram kunlaridan qatʼi nazar, har kuni 24 soat davomida yuborilishi mumkin. Bunda soʻrovnoma ish vaqtidan keyin yoki dam olish va bayram kunlarida tushganda, kalendar boʻyicha navbatdagi ish kuni soʻrovnomaning vakolatli organga tushgan va vakolatli organ tomonidan qabul qilingan kun deb hisoblanadi. 6. Ariza beruvchi oʻzi kelib murojaat etgan taqdirda, vakolatli organ yoki davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa ariza beruvchi mustaqil ravishda soʻrovnomani ushbu Reglamentga 2-ilovaga muvofiq shaklda toʻldiradi. Ariza beruvchi uchinchi shaxslar manfaati uchun harakat qilayotganda, soʻrovnomaga notarial tasdiqlangan ishonchnoma ilova qilinadi. 7. Soʻrovnoma toʻldirilgandan soʻng maʼlumotlar toʻgʻriligi ariza beruvchi tomonidan tekshiriladi va foydalanuvchini identifikatsiya va verifikatsiya qilish vositalari orqali tasdiqlanadi. Ariza beruvchi YIDXP orqali murojaat etgan taqdirda, shaxsini “One-ID” tizimi orqali identifikatsiya qilish orqali soʻrovnomani tasdiqlaydi. 8. Soʻrovnomada koʻrsatilgan maʼlumotlarning haqiqatga toʻgʻri kelmasligi, shaxsga nisbatan qidiruv eʼlon qilingani (mulkdor maʼlumotlarini tahrirlash bundan mustasno) davlat xizmatini koʻrsatishni rad etish uchun asos hisoblanadi. Davlat xizmatini koʻrsatish boshqa asoslarga koʻra rad etilishiga yoʻl qoʻyilmaydi. 9. Ariza beruvchi davlat xizmatidan foydalanishda uni koʻrsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning soʻrovnomasi koʻrib chiqilmasdan qoldiriladi. 10. Belgilangan tartibda tasdiqlangan soʻrovnoma tizim orqali real vaqt rejimida fuqaroning yashash joyi manzili yoki mulkdorning koʻchmas mulki joylashgan hududga xizmat koʻrsatuvchi vakolatli organga yuboriladi. 11. Vakolatli organga kelib tushgan soʻrovnoma manfaatdor vazirlik va idoralar bilan birgalikda uch ish kuni mobaynida koʻrib chiqiladi. 12. Vakolatli organ masʼul xodimi soʻrovnomada koʻrsatilgan maʼlumotlarni vakolatli organ hisoblari, shuningdek, elektron tizimlar orqali tekshiradi. 13. Vakolatli organ tomonidan soʻrovnomada koʻrsatilgan maʼlumotlarni oʻrganish natijalariga koʻra, tahrirlangan maʼlumot tizim orqali QR-kod (matrik shtrixli kod) qoʻygan holda tasdiqlanadi hamda shu kunning oʻzida ariza beruvchiga xabarnoma yuboriladi. 14. Vakolatli organ yoki davlat xizmatlari markazi masʼul xodimi ushbu Reglamentga 3 va 4-ilovalarga muvofiq qayd varagʻi va/yoki manzil boʻyicha roʻyxatdan oʻtganlar toʻgʻrisidagi maʼlumotnomani ariza beruvchiga (uning xohishiga koʻra) qogʻoz yoki elektron shaklda taqdim etadi. 15. YIDXP orqali murojaat qilinganda ariza beruvchining shaxsiy kabinetiga QR-kod qoʻyilgan qayd varagʻi va/yoki manzil boʻyicha roʻyxatdan oʻtganlar toʻgʻrisidagi maʼlumotnoma avtomatik tarzda yuboriladi. 16. Yashash joyi manzili tahrirlangan shaxs yoki koʻchmas mulkida yashash joyi boʻyicha roʻyxatdan oʻtgan shaxslar toʻgʻrisidagi maʼlumot tahrirlangan mulkdor bu haqida axborot-kommunikatsiya tizimlari orqali xabardor qilinadi. 17. Vakolatli organ va davlat xizmatlari markazlari oʻz faoliyatini amalga oshirishi natijasida olingan maʼlumotlarning sir saqlanishini taʼminlaydi. 18. Ushbu Reglament talablariga rioya etilishi Oʻzbekiston Respublikasi Ichki ishlar vazirligi huzuridagi Migratsiya va personallashtirish departamenti hamda Adliya vazirligi tomonidan nazorat qilinadi. 19. Ariza beruvchi yashash joyi manzilini hamda mulkdorning koʻchmas mulkida yashash joyi boʻyicha roʻyxatdan oʻtganlar toʻgʻrisidagi maʼlumotlarni tahrirlash boʻyicha soʻrovnoma haqiqiyligi va ishonchliligi uchun javobgar hisoblanadi. 20. Ariza beruvchi davlat organlari va boshqa tashkilotlar xodimlarining xatti-harakatlari (harakatsizligi) yuzasidan qonunchilik hujjatlarida belgilangan tartibda shikoyat qilishi mumkin. 21. Ushbu Reglament talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladi.